聞官軍已破賊巢
作者：李彭
朝代：宋

paragraphs: 海內政不苛，民望罷危苦。
劇賊藏禍心，全吴俄歗聚。
僣號着赭黄，竊發遽如許。
喧然大點兵，移檄插毛羽。
推轂遣軍容，壯士皆貔虎。
府縣調急夫，騷動煩里旅。
富室齎金璧，細民攜婦女。
巖谷遠遁逃，股慄畏刀鋸。
寒儒守松楸，效死安忍去。
南風吹捷音，破竹聞吉語。
聖朝乾坤大，鼠輩敢予侮。
妖氛已盪盡，和氣滿南土。
但願勤民瘼，治安每危懼。
昨抱心腹疴，砭劑得良愈。
要於匕筯間，毋忘伏枕慮。
諸公頗皋夔，臨軒跨堯禹。
鄙夫芻蕘言，庶或資小補。
倚松一長吟，停雲洒朝雨。